麥美恩處女謝票 陳家樂禁老婆登台 讚關智斌護肚有功
藝人陳家樂與麥美恩昨日出席謝票活動,家樂笑指與有孕在身的太太追看血腥劇種,當作胎教,訓練BB變得堅強,但明言嚴禁太太登台工作。
陳家樂與麥美恩(Mayanne)昨日出席英皇電影《出租家人》謝票活動,大受歡迎。家樂稱電影較溫情,入場時見到觀眾仍在抹眼淚,令他有點不好意思。至於首次拍電影的Mayanne今次是處女謝票,問到有何感受?她說:「好開心可以即時答謝觀眾,大家距離好近,感覺好特別、好新鮮。」
睇血腥戲當胎教
Mayanne透露電影之前在溫哥華電影節上映,在當地居住的父親有捧場,家樂亦指父母及太太連詩雅已看過電影。問到會否禁止有孕在身的太太觀看某些戲種?家樂說:「冇,下午播古典音樂,晚上睇激烈嘅電影,我哋最近追劇集《權力遊戲》,廝殺場面都照睇,等BB強啲,哈哈!」Mayanne笑言當胎教:「所以依家啲小朋友咁成熟。」
提到太太的預產期在7月,何時停工?家樂指訪問及拍攝節目等輕鬆的工作還可以,但就禁止太太登台:「舟車勞頓唔係咁好,本身傾咗去北京做Kenny(關智斌)演唱會嘉賓,佢好開心,但佢宣布有咗之後,Kenny就話唔好喇,怕佢着高踭鞋上台同搭飛機,承擔唔起責任。我梗係開心,讚佢做得好!(你會唔會停工陪產?)佢分娩前後,我會攞幾日假,坐月就冇攞假,要努力工作搵奶粉錢。(將來點分工湊小朋友?)唔算大問題,佢唔多拍戲、拍劇,加上都要時間收身,頭半年我努力工作,唔想佢太辛苦。」
至於Mayanne談到主持的清談節目《Mayanne小喇叭》還有4集就完結:「好多人問會唔會添食,好似想有,但再做想做完全唔同嘅嘢,有人要求做一個鐘特別版,我會反映吓,希望快啲公布。」另外,有份客串《出》片的丁子朗前日亦有現身謝票活動,為電影落力宣傳。
本文連結 : https://orientaldaily.on.cc/content/娛樂/odn-20240408-0408_00282_041/麥美恩處女謝票--陳家樂禁老婆登台--讚關智斌護肚有功